b'\n_START_ARTICLE_\nStarokatoli\xc5\xa1ka cerkev\n_START_PARAGRAPH_\nIzraz Staro-Katoli\xc5\xa1ka Cerkev ozna\xc4\x8duje kr\xc5\xa1\xc4\x8dansko  Cerkev, ki izhaja iz rimsko-katoli\xc5\xa1kega izro\xc4\x8dila, vendar pa ni polno povezana z Rimskokatoli\xc5\xa1ko cerkvijo, _NEWLINE_Najbolj znane in najbolj \xc5\xa1tevil\xc4\x8dne so Starokatoli\xc5\xa1ke cerkve v Nem\xc4\x8diji, Avstriji in \xc5\xa0vici. Nastale so po Prvem vatikanskem koncilu (1870) na pobudo tistih katoli\xc4\x8danov, ki niso hoteli sprejeti koncilske dogme o pape\xc5\xa1ki nezmotljivosti in njegovem dejanskem vrhovnem primatu v Cerkvi. Najostrej\xc5\xa1i kritik koncila je bil m\xc3\xbcnchenski profesor cerkvene zgodovine Ignaz von D\xc3\xb6llinger. Menil je, da je s koncilskimi sklepi ogro\xc5\xbeena in odpravljena prastara ureditev Cerkve, v kateri ima glavno vlogo \xc5\xa1kofovska slu\xc5\xbeba. Po novem pape\xc5\xbe ni ve\xc4\x8d prvi med enakimi, pa\xc4\x8d pa ima vi\xc5\xa1jo oblast kot vsi drugi \xc5\xa1kofje. D\xc3\xb6llinger je bil sicer proti razkolu z Rimom, vendar pa kompromisa ni bilo mo\xc5\xbeno dose\xc4\x8di in Rimskokatoli\xc5\xa1ka cerkev je D\xc3\xb6llingerja izob\xc4\x8dila. Po tem dejanju, so se D\xc3\xb6llingerjevi somi\xc5\xa1ljeniki zavzeli za ustanovitev samostojne Starokatoli\xc5\xa1ke Cerkve._NEWLINE_Nekoliko druga\xc4\x8dno zgodovino ima Starokatoli\xc5\xa1ka cerkev na Nizozemskem (nekateri jo imenujejo tudi Janzenisti\xc4\x8dna cerkev). Nad\xc5\xa1kofija v Utrechtu je delovala v okviru Rimskokatoli\xc5\xa1ke Cerkve od konca 7. stoletja. Leta 1723 je pri\xc5\xa1lo do spora s pape\xc5\xbeem, ki ni hotel potrditi nad\xc5\xa1kofa Corneliusa van Steenovena, ki so ga izbrali Nizozemci. Ta nad\xc5\xa1kof pa je hitro postavil \xc5\xa1e nekaj sebi podrejenih \xc5\xa1kofov in vodil nad\xc5\xa1kofijo neodvisno od Rima. Pape\xc5\xbe je uporni\xc5\xa1ke \xc5\xa1kofe izob\xc4\x8dil in leta 1853 postavil svojo lastno garnituro \xc5\xa1kofov, ki so jih za\xc4\x8deli imenovati \xc2\xbbnovi katoliki\xc2\xab. Isto\xc4\x8dasno se je prej\xc5\xa1njih nizozemskih \xc5\xa1kofov in njihovih somi\xc5\xa1ljenikov prijelo ime \xc2\xbbstarokatoliki\xc2\xab. Po Prvem vatikanskem koncilu so ti starokatoliki prevzeli pokroviteljstvo nad novonastalimi starokatoli\xc5\xa1kimi Cerkvami v Nem\xc4\x8diji, Avstriji in \xc5\xa0vici in poskrbeli tudi za apostolsko nasledstvo starokatoli\xc5\xa1kih \xc5\xa1kofov po Evropi (to pomeni, da je \xc5\xa1kofovsko posve\xc4\x8denje starokatoli\xc5\xa1kih \xc5\xa1kofov veljavno po rimskokatoli\xc5\xa1kih in po pravoslavnih merilih)._NEWLINE_Po tem je bilo ustanovljenih \xc5\xa1e ve\xc4\x8d Starokatoli\xc5\xa1kih Cerkva (npr. na \xc4\x8ce\xc5\xa1kem, Slova\xc5\xa1kem, Poljskem, Hrva\xc5\xa1kem, Sloveniji, v ZDA, itd). Ve\xc4\x8dina starokatoli\xc5\xa1kih Cerkva je danes povezanih v Utrechtsko zvezo. Cerkve iz Utrechtske zveze so v polnem ob\xc4\x8destvu med seboj, poleg tega pa \xc5\xa1e z Anglikansko cerkvijo in z neodvisno Filipinsko cerkvijo.\n_START_SECTION_\nV na\xc5\xa1ih krajih\n_START_PARAGRAPH_\nV \xc4\x8dasu Avstro-Ogrske se je Starokatoli\xc5\xa1tvo raz\xc5\xa1irilo tudi po slovenskih krajih. Ozemlje dana\xc5\xa1nje Slovenije je spadalo pod starokatoli\xc5\xa1ko \xc5\xbeupnijo na Dunaju._NEWLINE_V stari Jugoslaviji je Vidovdanska ustava iz leta 1921 Staro-Katoli\xc5\xa1ko Cerkev izrecno navajala med dopu\xc5\xa1\xc4\x8denimi Cerkvami (\xc4\x8dlen 21). Od 1918 je bila za slovensko ozemlje pristojna \xc5\xbeupnija v Zagrebu, leta 1936 je bila ustanovljena \xc5\xbeupnija v Ljubljani, pozneje pa \xc5\xa1e v Celju in Mariboru._NEWLINE_Leta 1946 je bila v Sloveniji ustanovljena samostojna Staro-Katoli\xc5\xa1ka Cerkev Slovenije. Komunisti\xc4\x8dna oblast je to do neke mere podpirala, da bi se zoperstavila Rimskokatoli\xc5\xa1ki cerkvi, vendar ta Cerkev nikoli ni imela veliko \xc4\x8dlanov. Staro-Katoli\xc5\xa1tvo temelji na trdnem stali\xc5\xa1\xc4\x8du majhnih ob\xc4\x8destev, kapelic, \xc5\xbeupnij, vikariatov, misijonov. \xc5\xa0kof ima vlogo, ki jo je imel pred 1. Vatikanskim koncilom in je tako tudi pastoralno bolj vpet v majhna cerkvena ob\xc4\x8destva. Staro-Katoli\xc5\xa1ki duhovniki nikoli niso zahtevali pla\xc4\x8dila za opravljeno versko slu\xc5\xbebo, saj so ponekod v svetu in Evropi starokatoli\xc5\xa1ki duhovniki zaposleni/duhovniki-delavci._NEWLINE_Leta 1994 je bila Staro-katoli\xc5\xa1ka Cerkev v RS izbrisana iz Registra Cerkva/verskih skupnosti (sedes vacante, po smrti \xc5\xa1kofa Kova\xc4\x8di\xc4\x8da). Zaradi pastoralnih potreb so bil verniki pastoralno oskrbovani iz sosednjega Beljaka, Gradca ali Zagreba. \xc5\xbdelja po ponovni vzpostavitvi in neprekinjenemu delovanju SKC v RS je ponovno za\xc5\xbeivela v letu 2015, ko so stekli pogovori s hrva\xc5\xa1ko Staro-Katoli\xc5\xa1ko nad\xc5\xa1kofijo Svetega Kristofora. Neuradno je vzpostavitev Staro-Katoli\xc5\xa1ke Cerkve Svetega Kri\xc5\xa1tofa v Sloveniji ponovno za\xc5\xbeivela leta 2016, uradno pa z nad\xc5\xa1kofovim dekretom 21. januarja 2017._NEWLINE_Dr. Rinaldo DiRicchardi-Muzga, mag.theol.,  je bil z dekretom nad\xc5\xa1kofa Msgr. Dr. Leonarda Bega imenovan za nad\xc5\xa1kofovega namestnika za Slovenijo do izvolitve in posve\xc4\x8denja novega \xc5\xa1kofa za Slovenijo.'